Pozdravi Sonju / Na svoj način / Dobar dan, tugo
Pozdravi Sonju / Na svoj način / Dobar dan, tugo je singl sarajevske pop rock grupe Indexi. Objavila ga je izdavačka kuća Diskoton 1983. godine i sadrži tri pjesme. Muzički aranžman za naslovnu pjesmu "Pozdravi Sonju" napisao je basist Indexa Fadil Redžić, muziku Slobodan Vujović, a tekst Slobodan Đurasović. Prvi put je koncertno izvedena na festivalu Vaš šlager sezone 1983. godine. Druga pjesma na A-strani singl ploče je "Na svoj način" za koju je muziku i aranžman uradio Fadil Redžić, a tekst Goran Gunjak. Sa ovom pjesmom grupa Indexi je konkurisala za jugoslavenskog predstavnika za nastup na Eurosongu 1983. u Münchenu. Na B strani singl ploče je pjesma pod nazivom "Dobar dan tugo", za koju je muziku i aranžman napisao gitarist Indexa Slobodan "Bodo" Kovačević, a tekst Erol Avdić. Prvi put je koncertno izvedena na Festivalu Opatija 1983. godine. Muzika za sve tri pjesme urađena je u plesnom pop muzičkom stilu. Dizajn za omot singl ploče uradio je Nedim Bačvić.